МАЛИ СИПАНИЦИ (Морбили)
ВОВЕД
Малите сипаници (морбили) се акутно, високо заразно вирусно заболување предизвикано од вирусот на морбили (Measles morbillivirus). Заболувањето се карактеризира со треска, респираторни симптоми и генерализиран макулопапуларен осип. И покрај достапноста на безбедна и ефикасна вакцина, морбилите и понатаму можат да предизвикаат епидемии, особено во популации со недоволен вакцинален опфат.
Малите сипаници се меѓу најзаразните инфективни заболувања. Вирусот може да остане во воздухот или на контаминирани површини до два часа по заминувањето на заразеното лице од просторијата.
ПАТ НА ПРЕНОС (ТРАНСМИСИЈА)
Вирусот се пренесува главно преку воздухот, со честички што ги исфрла заразеното лице при дишење, зборување, кашлање или кивање. Пренос е можен и преку престој во просторија во која претходно престојувало заразено лице.
Заразноста започнува приближно 4 дена пред појавата на осипот и трае 4 дена по појавата на осипот (денот на појава на осипот се смета за ден 0).
Кај лица со тешка имуносупресија, периодот на заразност може да биде продолжен.
Лицата без докази за имунитет, особено невакцинираните лица, се изложени на висок ризик по контакт со заболен.
ЗНАЦИ И СИМПТОМИ
Инкубацискиот период најчесто е околу 11–12 дена од денот на изложување до појава на продромални симптоми; осипот обично се појавува околу 14 дена по изложувањето. Клиничкиот тек најчесто започнува со:
висока температура и малаксаност;
кашлица, течење на носот (кориза) и конјунктивитис;
Копликови дамки – ситни белузлави промени на букалната слузница, кои може да се појават пред осипот;
генерализиран макулопапуларен осип, кој обично започнува од лицето и се шири кон трупот и екстремитетите.Осипот најчесто трае 5–6 дена. 

Можните компликации вклучуваат отитис медиа, дијареја и дехидратација, пневмонија и акутен енцефалитис. Ретка, но особено сериозна доцна компликација е субакутниот склерозирачки паненцефалитис (SSPE) – прогресивно и фатално дегенеративно заболување на централниот нервен систем, кое обично се манифестира 7–10 години по прележување на инфекцијата со вирусот на мали сипаници. Ризикот за негова појава е поголем кај децата кои заболеле пред навршување на 2-годишна возраст.
КОГА ДА СЕ ПОСОМНЕВАТЕ НА МАЛИ СИПАНИЦИ?
Кај лице со акутна фебрилна болест и генерализиран макулопапуларен осип, особено ако осипот е проследен или претходен со кашлица, кориза и конјунктивитис, или ако постои податок за контакт со потврден случај, престој/патување во подрачје со циркулација на вирусот или непознат/нецелосен вакцинален статус. Отсуството на познат контакт не ја исклучува дијагнозата.
ДИЈАГНОЗА И ЛАБОРАТОРИСКО ТЕСТИРАЊЕ
Лабораториската потврда се заснова на детекција на специфични IgM антитела во серум и/или детекција на вирусна РНК со RT-PCR во респираторен примерок. Кај спорадични случаи и при епидемии се препорачува лабораториска потврда според националните и лабораториските протоколи. Не треба да се чека резултатот од лабораторијата за да се започнат пријавувањето и епидемиолошкото постапување.
Одделението за вирусологија при ИЈЗ е национална референтна лабораторија за испитување на мали сипаници и располага со соодветни тестови за лабораториска дијагноза на мали сипаници.
ПРИМЕРОЦИ ЗА ЛАБОРАТОРИСКА ДИЈАГНОЗА
Серум, брис од грло/ назофарингеален брис, урина
ТРЕТМАН
Не постои специфична антивирусна терапија за некомплицирани мали сипаници. Третманот е симптоматски: надоместување течности, контрола на температурата и следење за компликации. Антибиотици не се даваат рутински, туку само при докажана или клинички сомнителна бактериска суперинфекција.

ИЈЗ

